A történet szinte ugyanaz: egy autós elüt egy kisgyermeket, kiszáll, hogy segítsen rajta, erre a rokonság rátámad.

Nem sokon múlt, hogy ugyanaz történjen Encsen, mint ami évekkel korábban Olaszliszkán. A két történet szinte teljesen megegyezik, egy kivétellel: Olaszliszkán a gyermekei szeme láttára vertek agyon egy tanárt, most viszont sikerült megelőzni a tragédiát.

A Borsod Online olvasói beszámolókra hivatkozva azt írja, hogy az eset Encs Fügöd városrészének egyik utcájában történt, ott, ahol gyakran játszanak az út szélén gyerekek. Az arra közlekedők emiatt mindig lassan vezetnek, mivel a gyerekek sokszor vannak felügyelet nélkül, és előfordul, hogy kiszaladnak az úttestre. Így történt most is: egy helybéli nő autóval haladt az utcában, de hiába ment lassan, megtörtént a baj. Egy kislány takarásból lépett az autó elé, a nő pedig már nem tudta elkerülni a balesetet.

Kiszállt a kocsiból, és a kislányhoz sietett, hogy segítsen rajta, ekkor azonban megjelentek a gyerek rokonai, akik rátámadtak a nőre. Szemtanúk szerint az egyik fogát kiverték, és az autóját is megrongálták, a vele utazó vejét pedig fojtogatni kezdték, csak az egyik utcabeli nő próbálta védeni őket. A portál egyik olvasója szerint az autóst életveszélyesen megfenyegették.

Életveszélyesen megfenyegették, így aludni sem mer otthon, Fügödön, a lakását éjszaka rendőrök felügyelték, mivel felgyújtással fenyegették meg, és a hölgy gyermekének a halálát ígérték, így rokonainál lakik jelenleg átmenetileg, nem mer a saját otthonában aludni

– mesélte.

A megyei rendőr-főkapitányság azt közölte, hogy az esettel összefüggésben egy 19 és egy 27 éves helyi férfit állítottak elő és hallgattak ki gyanúsítottként rongálás, valamint garázdaság- és testi sértés megalapozott gyanúja miatt, majd az Encsi Rendőrkapitányság mindkettőjüket őrizetbe vette.